  Виталий Пронин Интернетысь ялон син шорам йӧтӥз: «Чипчирган» ансамбль, пе, эктӥсь-тапыртӥсь пиослы ёрме. Ау, кытын-о тӥ, пиос, шуыса, вазиське солэн кивалтӥсез Ирина Пчеловодова. Та пумысен соин кенешоно кариськи. Зэм но, малы пиос уггес пырисько сцена улонэ?- Юанэд туж интыяз, - малпанзэ кисьтэ И. Пчеловодова. - Мон но та пумысен йырме тӥясько. Малы уг тырмо пиос? Валэктыны луоз, вылды: кырӟан-веран, эктон культура золгес лякиськиз ни кышномуртъёс борды. Вань тазьы шуисьёс но: кырӟан, пе, котьку но матынгес вал нылкышноослы. Мон таин соглаш уг кариськы. Угось вашкала вакытъёсы кырӟаны-эктыны усто удмурт воргоронъёс лачак вал. Ма, тани калык кырӟанъёсамы но кӧня данъяськомы арган кыскась, эктӥсь-верась пиосъёсты! Но Быдӟым ож соослэн лыдзы вылын шӧдӥськытэк ӧз кыльы, со бӧрсьы кырӟан-эктон культура пиосмуртъёсмы борды мур пыӵаса ӧз вутты ни...Тани «Чипчирганысьтымы» одӥг мыло-кыдо пияшен Коля Анисимовен Кияса ёросэ вуылӥмы. Отысь тодӥмы: вашкала дыръя, пе, киясаослэн сыӵе сям-йылолзы вылэм - арганэн шудӥсь пиосмуртсэс юртысь юртэ юмшатыса нулло, сое котькуд коркан тӧр шоры пукто но аслэсьтыз малпам кырӟанзэ быдэстыны косо вылэм. Нош туала пиослэн фольклор борды кыстӥськемзы туж ик уг поты ни. Туж сюлмаськытэ егитъёс пӧлын арганчиослэн кулэсмемзы. Вить ар талэсь азьло гинэ соосты капчиен шедьтыны луэ вал ай.- Тодӥськомы: «Чипчирган» ансамбль УдГУ-ын кылдытэмын. Отчы пыриськыны быгато-а палэнысь егитъёс?- Ансамбльлэн шорсюлмыз - университетысь студентъёс. Но мон пумит уг луиськы, палэнысь но егитъёс вазисько ке. Удмуртлыке вамышто ке - таиз шумпоттэ гинэ.- Студентъёс пӧлысь кин ке кӧня ке ар ӵоже ветлэ ни ансамбляды, мукетыз али гинэ лыктӥз. Куспазы валамтэос уг кылдыло-а?- Ми одӥг семья кадь. Нош семья куспын, асьтэос тодӥськоды, валамтэос но кӧтӝожъёс луыны быгато. Но котькуд учырын ми ог-огмес валаны тыршиськомы, малпанъёсмес шараяськомы. Ма, зэм но, «Чипчирганэ» кӧня ке ар ӵоже пыриськисьёсын ужаны капчигес ини, соосты эктыны, кырӟаны дышетонэз ӧвӧл. Нош али вуисьёсын трос ужано луэ. Та ласянь бадӟым юрттэт сётэ хореографмы, удмурт эктонъёсты пуктӥсьмы Валентина Студитских.- Кыӵеен адӟиськод ансамбльлэсь азьлань сюрессэ?- Ансамбльмы удмурт калык кырӟанъёслы, эктонъёслы сӥзьыса кылдытэмын бере, та ӧръя ик удысмес валтомы. Ми азьын сылӥсь нырысетӥез ужпум - концертъёсты радъян. Чакламъя, соослэн лыдзы лачак луоз. Толэзьлы быдэ кыӵе ке бадӟым ужрадъёсы ӧтё. Таиз туж шумпотымон. Теги: Интернет УдГУ  